देश में महंगाई चरम पर है और ऐसे में यदि कोई यह कहे कि इस महंगाई के कारण कोई मर तो नहीं रहा फिर हाय-तौबा क्यों कर रहे हैं। इसका तो यही अर्थ हुआ कि लोगों को तब तक त्रस्त किया जाए जब तक कि उन्हें जिंदगी मौत से भी बदतर न लगने लगे। दरअसल केंद्रीय मंत्री बने अल्‍फॉन्‍स कन्‍नानथानम ने पेट्रोल की बढ़ती कीमतों पर पूछे गए एक सवाल के जवाब में कहा कि ‘पेट्रोल कौन खरीदता है? कोई व्यक्ति जिसके पास कार, बाइक है। निश्चित रूप से वह भूख से मर नहीं रहा है जो भुगतान कर सकते हैं, उन्हें करना पड़ेगा।’ गौरतलब है कि अल्फांस वही हैं जिन्होंने विदेश से आने वाले लोगों को सलाह देते हुए कहा था कि जो भी विदेशी भारत घूमने आ रहे हैं वो अपने देश से बीफ खाकर आएं। इसलिए विवाद तो होना ही था सो शुरु हो गया।